analytisk utsagn
Store norske leksikon,Religion og filosofi,Filosofiens fagdisipliner,Språkfilosofi
Analytisk utsagn er et utsagn som er sant av begrepsmessige eller språklige grunner alene. Dersom et utsagn er falskt av de samme grunner kalles det av og til et negativt analytisk utsagn, men oftere kontradiktorisk eller selvmotsigende.
Et syntetisk utsagn er et utsagn som ikke er analytisk. Kant la stor vekt på skillet mellom analytiske og syntetiske utsagn. Etter hans tid har distinksjonen hatt stor betydning for filosofien generelt, og især for erkjennelsesteori og matematikkens filosofi.Klassen av analytiske utsagn har blitt spesifisert på forskjellige måter. Kant definerer et analytisk utsagn som et utsagn der predikatsbegrepet allerede er inneholdt, kanskje på en en underforstått måte, i subjektsbegrepet. Gjennom en analyse kan det for eksempel påvises, argumenterer Kant, at begrepet om utstrekning er inneholdt i begrepet om legeme, og dermed er utsagnet «Alle legemer har utstrekning» analytisk. I analysen av begrepet om legeme finner vi derimot ikke at begrepet om vekt er inneholdt i det; «Alle legemer har vekt» er dermed ikke et analytisk, men et syntetisk utsagn.Gottlob Frege, grunnleggeren av den moderne logikken, anså at et analytisk utsagn enten er en logisk sannhet eller kan reduseres til en logisk sannhet ved hjelp av rent logiske definisjoner. «Alle ugifte menn er ugifte» er derfor et analytisk utsagn. Dersom vi definerer «ungkar» som «ugift mann» så er «alle ungkarer er ugifte» også et analytisk utsagn.Et tredje definisjonsforslag ble utviklet av de logiske positivistene. For dem er et analytisk utsagn et utsagn som er sant utelukkende i kraft av meningen til termene som inngår i det.Enkelte filosofer har hevdet at aritmetiske utsagn (for eksempel «2+2=4») er analytiske (Hume, Frege, Carnap), mens andre har argumentert for at de er syntetiske (Kant, J. S. Mill).I nyere tid har Quine kritisert distinksjonen mellom analytiske og syntetiske utsagn. De ulike forsøkene på å gi mening til denne distinksjonen, slik som de ovenfor nevnte, hviler ifølge Quine på uholdbare antagelser om språklig mening, eller medfører at alle utsagn er syntetiske. Les mer i Store norske leksikon språkfilosofi